1/6मां दुर्गा की पूजा में इन 9 चीजों का करें प्रयोग, मिलेगा आशीर्वाद
शारदीय नवरात्र शुरू शुरू हो चुके हैं और इन 9 दिनों मां भगवती की पूजा-उपासना की जाती है। सनातन धर्म में नवरात्र का विशेष महत्व होता है। साल में चार बार नवरात्र आते हैं, जिसमें से दो गुप्त नवरात्र होते हैं और अन्य दो में वासंतिक (चैत्र) और शारदीय नवरात्र शामिल हैं। नवरात्र में कलश स्थापना की जाती है और अखंड दीपक जलाया जाता है। यूं तो मां दुर्गा की पूजा करने से हमेशा लाभ मिलता है लेकिन नवरात्र के दिनों में मां जल्द प्रसन्न होती हैं और आशीर्वाद देती हैं। मां को प्रसन्न करने के लिए नवरात्र में इन 9 चीजों का विशेष महत्व होता है और इन 9 चीजों से ही मां की पूजा पूरी होती है। आइए जानते हैं नवरात्र पूजा में जरूरी इन 9 चीजों का महत्व क्या है…
2/6पूजा में प्रयोग आने वाली सबसे पहली चीज
जगत जननी की पूजा के शुरुआत कलश स्थापना से की जाती है इसके लिए मिट्टी का प्रयोग किया जाता है। जौ बोने के लिए मिट्टी चाहिए। इसके बाद जौ की जरूरत पड़ती है। कलश में मिट्टी डालने के बाद जौ का प्रयोग किया जाता है। सबसे पहले मिट्टी की एक परत बिछाई जाती है फिर उसमें जौ डाले जाते हैं और फिर एक परत और मिट्टी की बिछाई जाती है। ऐसा करने से घर में धन-धान्य की कमी नहीं होती और मां अन्नपूर्णा का आशीर्वाद मिलता है।
3/6कलश स्थापना के लिए ये चीजें
कलश स्थापना के लिए सात प्रकार अनाज की जरूरत पड़ती है, जिसे सप्तधान्य कहते हैं। इनमें जौ, तिल, धान, मूंग, कंगनी, चना और गेंहूं का प्रयोग किया जाता है। इसके साथ ही नवरात्र की पूजा में पान का भी प्रयोग किया जाता है। कलश में रखने के लिए पान के पत्ते की जरूरत पड़ती है। तभी पूरी तरह कलश स्थापना की जाती है। इससे घर में सुख-शांति आती है और शुभ फल की भी प्राप्ति होती है।
4/6मां के भेंट स्वरूप दी जाती है यह चीज
नवरात्र के षष्ठी तिथि को मां कात्यायनी की आराधना की जाती है। इस दिन बेल को अभिमंत्रित किया जाता है और आंख स्वरूप मां को भेंट की जाती है। पंडालों में आपने देखा होगा कि षष्टी तिथि को देवी की प्रतिमाओं के नेत्रपट खोल दिए जाते हैं। इसके बाद इसी दिन मां को शहद का भोग लगाया जाता है। क्योंकि कात्यायनी मां को शहद बहुत प्रिय है। देवी को शहद का भोग लगाने से समाज में सम्मान बढ़ता है और सौंदर्य की प्राप्ति होती है।
5/6इसलिए मां को पसंद है लाल रंग
नवरात्रि में मां दुर्गा की मूर्ति या तस्वीर के विराजमान के लिए आसन या चौकी की व्यवस्था करें। अगर चौकी का इस्तेमाल कर रहे हैं तो उसके ऊपर लाल कपड़ा जरूर बिछा दें। इन्हीं पर कलश और तस्वीर को रखा जाता है। माता की पूजा में लाल फूलों का विशेष महत्व है। लाल फूल चढ़ाने से माता धन-धान्य और सुख-समृद्धि का आशीर्वाद देती हैं। लाल रंग शक्ति का प्रतीक माना जाता है। असुरों का नाश करने के बाद मां को लाल रंग से स्नेह हो गया था।
6/6पूजा में इसके प्रयोग से जीवन में रहता है प्रकाश
शास्त्रों में नवरात्र पूजा में अखंड दीपक जलाने का विधान बताया है। अखंड दीपक अर्थात 9 दिन तक दिन-रात चलने वाला दीपक होता है। मान्यता है कि जो भक्त संकल्प लेकर अखंड दीपक जलाते हैं, उनकी सभी मनोकामनाएं पूरी हो जाती हैं। मां के आशीर्वाद से जीवन में सदैव प्रकाश रहता है और सभी समस्याओं से मुक्ति मिलती है।